Tom Behnke (KF), 2007-02-08:
Lad mig som indledning sige, at jeg er helt enig i det, justitsministeren har sagt, og det, Venstres ordfører, hr. Karsten Nonbo, har sagt – blot for ikke at skulle gentage alt, hvad de er kommet med af gode guldkorn.
Lad mig også især henlede opmærksomheden på det skriftlige svar på spørgsmål nr. 78 fra Retsudvalget i denne samling, for her er der også en lang række interessante oplysninger, som kan ligge til grund for debatten her, og som det vil være værd at henvise til.
Vi har fra konservativ side sympati for tanken bag forslaget her.
Tanken om, at vi naturligvis skal have en sikker trafik, og at trafikanter skal optræde i trafikken på en sådan måde, at der ikke opstår fare eller ulempe for andre, er vi for så vidt helt enige i, så der, hvor vandene deler sig, er formentlig i spørgsmålet om, hvordan vi skal nå det mål.
Vi har den opfattelse, at der skal tænkes på chaufførernes sikkerhed og på passagerernes sikkerhed, og der skal også tænkes på medtrafikanternes sikkerhed.
Derfor har vi også § 54 i færdselsloven, som jo netop understreger, at man ikke må færdes i trafikken, hvis man er træt.
Hvis chauffører kører, selv om de er trætte, er det strafbart, så kan politiet gribe ind, og så kan de blive straffet, uanset hvad de har lavet, inden de mødte på arbejde, og uanset hvor længe de har kørt på arbejdet.
Man kan jo forestille sig en situation, hvor en chauffør har kørt taxa i 12 timer uden pause og så sætter sig ind i en bybus og kører videre.
Så er han sådan set træt allerede fra minut et, så derfor skal man huske at se tingene i et lidt større perspektiv og måske lade sig nøje med, at der er en generel bestemmelse i færdselslovens § 54, som siger, at man ikke må være træt, når man kører personbil, bus eller lastbil.
Men det, vi taler om her, er jo også arbejdsmiljø og arbejdstider, kan jeg forstå.
Jeg er nødt til at understrege, som mange andre før mig også har gjort, at her taler vi altså om noget, der afgøres af arbejdsmarkedets parter.
Arbejdsmarkedets parter må selv aftale sig frem til det, for det er aftalestof, og det er den danske model, at arbejdsmarkedets parter selv skal have lov til at afgøre så meget som overhovedet muligt, og at Folketinget, så vidt det overhovedet er muligt, skal afholde sig fra at gribe ind eller i øvrigt blande sig i forholdene.
Det er armslængdeprincippet, at arbejdsmarkedets parter selv skal fastsætte forholdene.
Som jeg lige husker det, tror jeg ikke – det kan godt være, der er et enkelt sted, men jeg erindrer det ikke – at der noget sted i dansk lovgivning står, hvornår nogen faggrupper skal holde pause.
Jeg tror ikke, der er en regel om, at når bagere har æltet dej i 3 timer, har de krav på en pause.
Det mener jeg ikke der står noget om nogen steder i dansk lovgivning.
Jeg mener heller ikke, der gælder den slags regler for faggrupper, hvor man kunne sige, det måske var hensigtsmæssigt.
Ud fra den opfattelse, at læger ikke må have lov til at stå og operere time efter time uden at holde pause, kunne det af rent sikkerhedsmæssige årsager måske være noget, man kunne overveje at diskutere, men vi har bare ikke gjort det, fordi vi mener, det er arbejdsmarkedets parter, der skal sørge for, at reglerne er på plads.
Hvis man skulle tænke tanken om, at bybuschauffører skal have køre-hvile-tids-bestemmelser, og at alle andre erhvervschauffører også skal have det, til ende, kan man komme i den helt groteske situation, at politiet skal have køreskive i patruljevognene, og midt under en udrykningskørsel på vej ud til en eller anden alvorlig opgave, bankrøveri eller lignende, udløber tiden, og patruljevognen må holde ind til siden, for nu er der pause, og den må ikke køre videre.
Det er jo helt grotesk at forestille sig, hvis man skal tænke tanken til ende, og det skal man selvfølgelig heller ikke.
Vi afviser fra konservativ side forslaget, fordi vi ikke mener det er et folketingsanliggende, men derimod et anliggende for arbejdsmarkedets parter.
Vi er godt klar over, at 3F har lidt problemer med at forhandle tingene på plads.
Det siger noget om 3F, men det er ikke ensbetydende med, at Folketinget skal blande sig.